  vk.com (Удмурты Татарстана | Бигерысь удмуртъёс) Анжелика Тихонова корреспондент 29-тӥ толшоре Татарстанысь Калыкъёслэн эшъяськон юртазы Бигерысь удмуртъёслэн лулчеберетъя йӧскалык автономизылэн йылпумъян-быръён собраниез ортчиз. Со куинь арлы огпол радъяське, ивортӥзы мер огазеяськонлэн «ВКонтакте» мерлыко вотэсысь огиназ. Казане автономилэн интыосысь ёзэтъёсыныз кивалтӥсьёс но муниципал тӧрлыкъёсысь ыстэм муртъёс люкаськизы. Озьы ик Вань удмуртъёслэн «Удмурт Кенеш» огазеяськонзылэн тӧроез Татьяна Ишматова но вуылӥз. Со сяна, ZOOM платформаын ужрадысь меӵак возьматон нуизы, озьы вань мылкыд карисьёс уж борды итӥськыны быгатӥзы. Элькунын автономилэн 11 ёзэтъёсыз ужало – Огырчи, Бавлы, Балтась, Кукмор, Мамадыш, Менделеевск, Саба ёросъёсын но Елабуга, Набережные Челны, Нижнекамск, Казань каръёсын. Отысь кивалтӥсьёс кылем ар ӵоже ужамзылы йылпумъянъёс лэсьтӥзы но таяз аре ужан малпанъёссэс веразы. Бавлы ёросысь удмурт огазеяськонлэн тӧроез Наталья Зайдуллина удмурт лулчеберетъя «Гырон быдтон – 2022» элькун шулдыръяськонэз но удмурт егитъёслэсь «БиГерд» улосвылкуспо форумзэс ортчытон сярысь вераз. Ужрадэз йылпумъяса, автономиен кивалтӥсьёсты но правленилэсь ёзчиоссэ юнматӥзы. Автономилы тӧрое выльысь Андрей Герасимовез бырйизы, быдэсъясь кивалтӥсе Ольга Чайникова ик кылиз. Со сяна, азьланезлы ужанрадлык кылдытӥзы. Со пӧлын грантъёсъя конкурсъёсы пыриськон но Удмуртиен валче ӵектосъёс бордын ужан. Тодэ вайытом, кылем ар пумын Татарстанын пиналъёс пӧлын удмурт лулчеберетъя «Мудорвай» сяме пырем вожвылъяськон ортчытӥзы.  Тегъёс: Татарстан Удмуртия удмуртъёс Мерлык  